US-studente vies oor geen Afrikaans in klasseDie Universiteit Stellenbosh. (Argieffoto: US) Die onafhanklike studenteorganisasie StudentePlein het Woensdag ’n prokureursbrief aan die voorsitter van die Universiteit Stellenbosch (US) se senaat gerig. Prof. Wim de Villiers word in die brief versoek om ’n stokkie te steek voor die “onregmatige” afwyking van die universiteit se taalbeleid. Die afwyking is spesifiek van toepassing op dubbelmediumklasse aan die US wat tans slegs in Engels aangebied word. StudentePlein sê dié afwyking van die universiteit se taalbeleid is nie net sonder die voorgeskrewe prosedures goedgekeur nie, maar dit is ook nou langer as ooreengekom van krag. Maroela Media het vroeër vanjaar berig die senaat het ’n versoek vir ’n tydelike afwyking van alle fakulteite se taaltoepassingsplanne goedgekeur, in ’n poging om die druk op dosente te verlig te midde van die Covid-19-pandemie. Die afwyking was egter veronderstel om slegs vir die eerste semester van krag te wees. StudentePlein het intussen verskeie klagtes van lede in verskillende fakulteite gedurende die tweede semester ontvang, naamlik dat sogenaamde dubbelmediumklasse stééds slegs in Engels aangebied word. Tian Alberts, voorsitter van StudentePlein, sê verskeie rekords, waaronder ’n klankopname van ’n vergadering vroeër vanjaar, dui boonop nou daarop dat die US se besluit om van die taalbeleid af te wyk geneem is sonder om die voorgeskrewe prosedures te volg. “Die taalbeleid vereis dat afwykings van fakulteite se taaltoepassingsplanne eers op fakulteitsvlak gehanteer en dan aan die senaat voorgelê moet word. ’n Mediaverklaring van die US op 10 Maart vanjaar beweer dat fakulteite die afwykings van die taalbeleid versoek het. In werklikheid het die uitvoerende komitee van die senaat hierdie besluit geneem sonder dat fakulteite dit versoek het,” sê Alberts in ’n verklaring. “Dit blyk nou dat die senaat vir twee agtereenvolgende semesters op onregmatige wyse besluit het om van die US se taalbeleid af te wyk deur fakulteite toe te laat om klasse wat veronderstel is om in Afrikaans én Engels aangebied te word, slegs in Engels aan te bied.” StudentePlein eis nou dat die senaat fakulteite verplig om hul taaltoepassingsplanne voort te sit. Die US word tot Dinsdag gegun om op die studenteorganisasie se versoek te antwoord. “Verdere regstappe sal oorweeg word indien dit nie gebeur nie,” sê Alberts. Die DA het intussen die US daarvan beskuldig dat hy nie heeltemal deursigtig oor die inhoud van ’n verslag oor die beweerde onderdrukking van Afrikaans op die universiteit se kampus was nie. Lees meer daaroor hier.